Cursul dolarului anunţat de BNR a crescut astăzi cu 7,8 bani, la 4,2059 lei, al şaselea record consecutiv, şi a depăşit francul elveţian, în contextul aprecierii monedei americane pe pieţele externe. Euro a urcat cu 0,09 bani, la 4,4444 lei.

Ieri, BNR anunțase un curs de 4,1279 lei pentru dolar şi de 4,4435 lei pentru euro. Referinţa francului elveţian a urcat cu 1,73 bani, de la 4,1621 lei, la 4,1794 lei.

Cel mai recent, dolarul s-a situat peste francul elveţian pe 14 ianuarie, ultima zi înainte ca Banca Elveţiei să elimine plafonul de 1,2 franci/euro. Renunţarea la pragul de 1,2 franci/euro pe 15 ianuarie a determinat aprecierea puternică şi foarte rapidă a monedei elveţiene, care a depăşit dolarul, scrie Mediafax.

Cursurile de schimb leu/dolar şi leu/franc elveţian sunt calculate de BNR în funcţie de paritatea leu/euro şi cotaţiile de schimb euro/dolar şi euro/franc elveţian.

Aproape de ora 13:00, la care BNR anunţă cursul de referinţă, euro era tranzacţionat în piaţa interbancară locală la 4,4450 lei, faţă de 4,4475 lei în tranzacţiile perfectate pe finalul şedinţei de marţi.